Et boligområde i Brønderslev har siden september været hærget af påsatte brande. I mindst fire tilfælde er der blevet startet ild i boligblokkene omkring Rasmus Rask Vej. Nu har politiet i Brønderslev fundet frem til den mand, som angiveligt står bag brandene. - Vi har fundet nogle effekter, som vi sendte ind til tekniske undersøgelser. De er kommet tilbage med et positivt resultat, siger Diana Larsen, der er leder af lokalpolitiet i Brønderslev, til TV2/Nord. Ud over de effekter som er blevet fundet på gerningsstederne har politiet fundet handsker med rester af brandbare væsker hjemme hos manden. Det førte tirsdag morgen til anholdelse af manden. Ifølge Diana Larsen er der tale om en lokal, 39-årig mand. Han er ikke kendt af politiet i forvejen. Han er nu sigtet for brandstiftelse. Det er endnu ikke afgjort, hvornår den 39-årige bliver fremstillet i retten. Alle brandene er startet kælderrum. Der er ikke sket personskade i forbindelse med nogen af brandene.
Nordjyllands Politi har anholdt en lokal mand i forbindelse med mindst fire påsatte brande i samme boligområde.